text: Slut med præsident-besøg i Sønderborg
  07 februar 2013 kl. 09.54
  Det er slut med, at internationale navne som tidligere vicepræsident Al Gore og præsident Bill Clinton dukker op i Sønderborg.
  De var inviteret til Sønderborg i 2011 og 2012 af fonden for Corporate Social Responsibility, CSR, men nu har fonden flyttet den årlige nationale prisuddeling for virksomheders samfundsansvar, CSR Awards, til Holstebro.
  - Med det nye partnerskab i Holstebro får CSR Awards muligheden for at invitere endnu flere til såvel konferencen som den nationale prisuddeling, meddeler fonden.
  Arrangementerne skal holdes i Holstebro Musikteater.
  Maarten van Engeland, der er direktør i ISS Holland, siger, at det også spiller ind, at Holstebro-området har mange virksomheder, der har påtaget sig et socialt ansvar.
  Fonden har opsagt samarbejdet med Sønderborg Kommune i en mail, og det har gjort borgmester Aase Nyegaard (L) vred.
  - Vi var midt i forhandlingerne om det næste arrangement i Sønderborg, og så opsiger de bare samarbejdet uden varsel. Det er en uværdig proces, siger hun.
  CSR-fonden har foreløbig indgået aftaler i Holstebro for i år og næste år.
  Fondens hjemmeside.
  